Svend Auken (S), 2000-02-04:
Jeg tror nu, hr. Hans Christian Schmidt gjorde klogt i at høre sin egen tale, ikke bare læse den, men høre den, få den spillet ind på bånd.
Og dér er jeg ikke sikker på, at Venstres sekretariat kan levere den fornødne auditive bistand til, at han kan høre den.
Det var en af de sureste og mest negative taler, jeg har hørt, gennemsyret af mistillid til borgerinddragelse, klageadgang osv., og det var den, jeg reagerede på, og jeg gjorde det oven i købet, synes jeg, på den rigtige måde.
Jeg accepterede, at der kunne være forskellige holdninger, og jeg sagde, at hvis man vil have en diskussion af den art på holdninger, er jeg parat til at tage den.
Og den skelner jeg fra den mere teknisk-detaljerede diskussion, om vi kan gøre det bedre, for den medvirker jeg altid til.
Jeg mener, at selv om vi skændes om holdninger og strides om principper, må det jo aldrig føre til forringelse af kvaliteten af det lovgivningsarbejde, vi laver.
Det siger sig selv.
Jeg synes, forslaget om at fratage Danmarks Naturfredningsforening den ret, foreningen har haft i årtier, og som den har forvaltet på god måde, jo er en glimrende illustration af, hvad det er for et sæt holdninger, Venstre bl.a. er tilhænger af, og som vi andre ikke deler.
Jo, dér har fru Moos jo ret - jeg har det altid sådan, at når jeg bliver mest deprimeret over Venstre, så begynder jeg at lytte til fru Helga Moos, og så stiger humøret lidt igen.
Nu er jeg ved at rose fru Helga Moos, så hvis hun havde mulighed for at høre efter: Jeg siger, at hver gang jeg bliver deprimeret over Venstre og hører de synspunkter her, så kommer jeg alligevel i lidt bedre humør, når jeg hører fru Helga Moos, for der er dog tilløb til omrids af et gran af fornuft i det, der bliver sagt derfra.
Det, fru Moos sagde, var, at det er meget godt at have holdninger osv., men det handler også om sagkundskab og ekspertise, og man må jo indrømme, at i en folkelig organisation kan man ikke i hver eneste sogneforening have
den ekspertise.
Den er man nødt til at samle op et sted, og den har man altså i Danmarks Naturfredningsforening, på foreningens hovedkontor.
I øvrigt er det en forening, der er større medlemsmæssigt end samtlige politiske partier lagt sammen, altså en stor folkelig organisation.
Skulle den så fratages indflydelse?
Jeg respekterer, at man kan have en anden holdning end min; det skal hr. Hans Christian Schmidt ikke tro at jeg ikke gør.
ligesom jeg også har det kætterske synspunkt, at det er en fordel for Danmark, at vi har De Danske Landboforeninger osv. osv., alle mulige andre erhvervs- og brancheorganisationer.
Jeg synes, de skal behandles ordentligt og have gode muligheder.
Til hr. Kolstrup
: Jeg er nødt til at nuancere synspunktet på ét område vedrørende EU: Hvis ikke vi havde haft EU-samarbejdet og var blevet enige i EU-kredsen og havde snakket med kollegerne i medlemslandene, så havde vi ikke fået Århuskonventionen igennem. Det var lande i EU, der sammen med andre EU-lande og sammen med lande uden for EU drev det her igennem. Når jeg siger, at Kommissionen er en del af problemet og ikke en del af løsningen, tænker jeg ikke på de nuværende kommissærer; jeg tænker på den administrative tradition, der er i Kommissionens arbejde eller i EU's arbejde for den sags skyld, som man netop prøver at ændre, og hvor Århuskonventionen er et godt værktøj til at ændre den.
Jeg tror, alle de politiske partier har været kritiske over for den lukkethed, der har været, at man ikke har kunnet få dokumenter osv. Det klager ordførerne jo ofte over i Europaudvalget at man ikke kan.
Dér skal vi selvfølgelig ikke harmonisere ned til det niveau, vi er modstandere af; vi skal harmonisere op til det niveau, som vi har kæmpet for, og som dansk lovgivning er udtryk for.
Min sidste bemærkning er, at anvendelsesområder og alt det dér kan vi godt diskutere, også i forhold til de yderste højrepartier.
Ja, med hensyn til de yderste højrepartier: Der er jo ikke nogen, der er længere ude, og det er jeg da nødt til at sige til hr. Fransgaard.
Og jeg sagde ikke de ekstremistiske højrepartier, for det er de vel trods alt ikke på miljøområdet, men det er da det yderste højre.
Hvem kan melde sig til noget, der ligger endnu længere ude til højre end hr. Fransgaards gruppe og hr. Svend Aage Fauerholdts parti?
Hvem ligger længere ude?
Der er da ingen, der ligger længere ude til højre, end de gør.
Det var kun det, jeg mente.
Jeg vil gerne sige det yderste højre eller de længst ude liggende højrepartier eller andet; jeg har ikke sagt ekstremistiske højrepartier.
Men der er jo forskelle i vores indstillinger og vores synspunkter, og det synes jeg er helt i orden.
Nu går vi til udvalgsarbejdet.
Min prognose er, at når vi er færdige med udvalgsarbejdet, vil der være et bredt flertal bag denne lovgivning, og det synes jeg allerede vi kan glæde os til.
Men det skal ikke forhindre, at hvis vi er uenige om holdningerne, så tager vi den holmgang i fri og åben strid, og det glæder jeg mig også til.
Men jeg tror, vi har behov for et sagligt udvalgsarbejde om denne sag, og det vil regeringen meget gerne deltage i.